**Naisten Linja** (tai **Naisten Linja Suomessa ry, Kvinnolinjen i Finland rf**) on lähisuhdeväkivaltaa kokeneille naisille ja tytöille tukipalveluita tarjoava suomalainen rekisteröity yhdistys. Naisten Linja tarjoaa maksutonta ja anonyymia keskusteluapua puhelimitse, chat-palvelussa ja ajanvarauksella sekä tekee yhteiskunnallista vaikuttamistyötä naisiin kohdistuvan väkivallan vähentämiseksi.

Palvelut
--------

Naisten Linjan koulutetut vapaaehtoiset tukevat ja neuvovat väkivaltaa tai sen uhkaa kokeneita naisia ja naiseksi itsensä määritteleviä auttavassa puhelimessa ja chat-palvelussa. Puhelin ja chat palvelevat myös huolestuneita läheisiä. Naisten Linjan väkivaltatyön asiantuntijat tarjoavat vertaistukiryhmiä ja keskusteluapua ajanvarauksella verkossa ja kasvokkain.

Naisten Linjan palvelut ovat maksuttomia ja anonyymeja, ja kaikkia työntekijöitä ja vapaaehtoisia sitoo vaitiolovelvollisuus. Yhteydenottajien henkilötietoja ei kirjata, vaikka ne tulisivat ilmi puhelun tai muun yhteydenoton aikana. Anonymiteetti voidaan purkaa vain, jos Suomen sosiaali- ja terveyspalveluiden tuottajia koskeva ilmoitusvelvollisuus pakottaa siihen, esimerkiksi alaikäisiin kohdistuneen väkivaltarikoksen ja lastensuojelutarpeiden selvittämisen yhteydessä.

Vuonna 2022 Naisten Linjan puhelin- ja chat-palveluissa työskenteli noin 160 vapaaehtoista. Puhelinapua tarjotaan arkisin klo 16–20 ja chat-apua tiistaisin ja torstaisin klo 16–20.

Vaikuttamistyö
--------------

Naisten Linja pyrkii vähentämään naisiin kohdistuvaa väkivaltaa yhteiskunnallisella vaikuttamistyöllä, ja toimii yhteistyössä useiden järjestöjen ja työryhmien kanssa Suomessa ja kansainvälisesti. Naisten Linjalla on oma edustaja Naisjärjestöjen keskusliiton hallituksessa, Tasa-arvoasiain neuvottelukunta Tanen Sukupuoli, talous ja valta -jaostossa sekä Naisiin kohdistuvan väkivallan ja perheväkivallan torjunnan toimikunta NAPEn järjestöryhmässä. Lisäksi Naisten Linja on Women Against Violence Europe WAVE -verkostossa ja sen valtuutettu Suomessa.

Naisten Linja jakaa tietoa naisiin kohdistuvan väkivallan eri muodoista sosiaalisessa mediassa, koulutusmateriaaleissa, tilaisuuksissa ja verkkosivuillaan. Lisäksi Naisten Linja ottaa kantaa mediassa.

Yhdistyksen tausta
------------------

Naisten Linja perustettiin vuonna 2000 Helsingissä.

Naisten Linja Suomessa ry:n hallitukseen kuuluu puheenjohtajan lisäksi neljä varsinaista jäsentä ja yksi varajäsen. Vuonna 2024 hallituksen puheenjohtajana toimii Aino Jones. Naisten Linjan toiminnanjohtaja on Katju Aro. Yhdistys työllistää neljä väkivaltatyön asiantuntijaa, vapaaehtoistoiminnan koordinaattorin ja viisi hallinnon ja viestinnän ammattilaista.

Naisten Linjan toimintaa rahoittavat Sosiaali- ja terveysalan avustuskeskus STEA ja oikeusministeriö. Helsingin kaupunki tukee Naisten Linjan vertaisryhmätoimintaa. Lisäksi Naisten Linjan toimintaa rahoitetaan jäsenmaksuilla ja lahjoituksilla.

Lähteet
-------

1. 1 2  Palvelut *naistenlinja.fi*. Naisten Linja Suomessa ry. Viitattu 11.4.2024.
2. ↑  Kantola, Anne: Kidutusta ja vainoa – Joanna Sulonen kuuntelee työkseen naisten väkivallan kokemuksia *Helsingin Sanomat*.  26.9.2022. Viitattu 11.4.2024.
3. ↑  Tule vapaaehtoiseksi *naistenlinja.fi*. Naisten Linja Suomessa ry. Viitattu 11.4.2024.
4. 1 2  Naisten linja Suomessa ry *naistenlinja.fi*. Naisten linja Suomessa ry. Viitattu 11.4.2024.
5. ↑  Väkivallan syklisyys ja muodot *naistenlinja.fi*. Naisten Linja Suomessa ry. Viitattu 11.4.2024.
6. ↑  Savolainen, Laura: "Mikset jo eroa, minä olisin jo lähtenyt" – Älä auta väkivallan uhria näin *Yle.fi*.  25.11.2014. Yleisradio. Viitattu 11.4.2024.
7. ↑  Myllyoja, Essi: Nainen kertoi Instagramissa väkivaltaisen liittonsa päättymisestä ja sai tuomion kunnianloukkauksesta – Asiantuntijat pitävät oikeuden viestiä huolestuttavana *Helsingin Sanomat*.  8.9.2023. Viitattu 11.4.2024.
8. ↑  Körkkö, Hilla: Suomen oikeusjärjestelmä jättää naisen ilman oikeutta netissä ja lähisuhteissa, sanoo Naisten linja *Helsingin Sanomat*.  4.2.2020. Viitattu 11.4.2024.
9. ↑  Naisten Linja *Finder.fi*. Fonecta. Viitattu 11.4.2024.
10. ↑  Yhteystiedot *naistenlinja.fi*. Naisten Linja Suomessa ry. Viitattu 11.4.2024.